Le Dieu Du Carnage (Llanast!)

Drama lwyfan Ffrangeg gan Yasmina Reza yw Le Dieu du carnage a gyfieithwyd i'r Gymraeg gan Gareth Miles o dan yr enw Llanast!. Christopher Hampton oedd y cyfieithydd i'r Saesneg, a alwodd y ddrama yn God of Carnage. Cyhoeddwyd y ddrama yn Ffrangeg yn 2008. Aeth Theatr Bara Caws ati i lwyfannu'r cyfieithiad Cymraeg ddwywaith - ar gychwyn ac ar ddiwedd tymor Betsan Llwyd fel Cyfarwyddydd Artistig y cwmni, yn 2013 ac eilwaith yn 2025. Mae cynyrchiadau Saesneg o'r ddrama yn West End Llundain a Broadway wedi denu enwau mawr megis Ralph Fiennes, Tamsin Grieg, Ken Stott, Jeff Danies, Hope Davis a James Gandolfini, a'r addasiad ffilm Christoph Waltz, Kate Winslet, John C. Reilly a Jodie Foster.  

 Cymeriadau 
+Cymeriadau gwreiddiol 
Yasmina RezaCymeriadau 
Gareth MilesCymeriadau
Christopher HamptonAlain ReilleAlun RileyAlanAnnette ReilleAnnette RileyAnnetteMichel HoulliéMeic HuwsMichaelVéronique HoulliéMarged HuwsVeronica

 Disgrifiad 
Mae'r ddrama'n ymwneud â dau bâr o rieni; mae mab un cwpl wedi anafu mab y cwpl arall mewn parc cyhoeddus. Mae'r rhieni'n cwrdd i drafod y mater mewn modd gwaraidd. Fodd bynnag, wrth i'r noson fynd yn ei blaen, mae'r rhieni'n mynd yn fwyfwy plentynnaidd ac mae'r cyfarfod yn troi'n anhrefn. 

 Addasiad Cymraeg 
Yn Rhaglen cynhyrchiad Theatr Bara Caws o'r ddrama yn 2025, noda gweddw Gareth Miles, [Gina] "Mae'n debyg mai tua 2011 neu 2012  oedd hi pan aeth Gareth a finna i'r Chapter yng Nghaedydd" i weld addasiad ffilm o'r ddrama. "Roedd o wrth ei fodd efo'r stori a'r cymeriadau", ychwanegodd, "oedd yn ei atgoffa o ddramâu Molière, yn dychanu a dal drych o flaen y gymdeithas, yn enwedig cymdeithas ddosbarth canol". Cyfieithiodd y ddrama o'r Ffrangeg gwreiddiol.

Yn 2013, disgrifiodd Gareth y ddrama fel "comedi [c]ythryblus" a nododd "Gwelwn beirianwaith anorfod y ddrama a miniogrwydd y ddialog yn blingo eu gwarineb [y rhieni] oddi amdanynt ac yn eu dadfeilio"."Heb i'r awdur bregethu na phropaganeiddio caiff [...] delfrydiaeth elusennol, hunan-gyfiawn y dosbarth canol beltan hegar bob un".

 Cynyrchiadau nodedig 
Llwyfannwyd y ddrama gyntaf yn Yr Almaen ar 2 Rhagfyr, 2006 yn y Schauspielhaus Zürich  gyda Dörte Lyssewski fel Véronique Houillé, Tilo Nest fel Michel Houillé, Corinna Kirchhoff fel Annette Reille a Michael Maertens fel Alain Reille. Cyfarwyddwyd y ddrama gan Jürgen Gosch.

Cynhyrchwyd y ddrama yn Ffrangeg am y tro cyntaf ar 25 Ionawr 2008, yn y Théâtre Antoine ym Mharis. Yr actorion oedd Isabelle Huppert fel Véronique Houllié, André Marcon fel Michel Houllié, Valérie Bonneton fel Annette Reille ac Éric Elmosnino fel Alain Reille. Y cyfarwyddwr oedd y dramodydd ei hun, Yasmina Reza.

Cyflwynwyd cyfieithiad Saesneg Christopher Hampton o'r ddrama am y tro cyntaf yn Theatr Gielgud, Llundain ar 25 Mawrth 2008. Cafodd y cynhyrchiad glod mawr, gan dderbyn Gwobr Olivier am y Ddrama Newydd Orau'r flwyddyn.

Llwyfannwyd y ddrama yn Gymraeg am y tro cyntaf gan Theatr Bara Caws yn 2013, ar gychwyn cyfnod Betsan Llwyd fel cyfarwyddydd artistig y Cwmni, gyda Betsan ei hun yn cyfarwyddo; cynllun set Emyr Morris-Jones; cyfarwyddo symud Cêt Haf; gwisgoedd Lois Prys; goleuo Carwyn Williams; sain Berwyn Morris-Jones; cast:

 Alun - Carwyn Jones
 Annette - Gwenllian Higginson
 Marged - Manon Wilkinson
 Meic - Siôn Emyr

Ail-lwyfannwyd y ddrama a'r cynhyrchiad yn 2014 ac eto yn  2025 fel cynhyrchiad olaf Betsan Llwyd gyda Theatr Bara Caws.

 Addasiadau ffilm 
Cafwyd addasiad ffilm yn Saesneg gan Roman Polanski yn 2011 a'i galw yn Carnage. Ffilmiwyd ym Mharis oherwydd euogfarn droseddol Polanski yn yr Unol Daleithiau. Jodie Foster a John C. Reilly sy'n chwarae Penelope a Michael a Christoph Waltz a Kate Winslet sy'n chwarae Alan a Nancy.

Cyfeiriadau

Categori:Cyfieithiadau o Ddramâu i'r Gymraeg
Categori:Dramâu 2006
Categori:Dramâu Cymraeg
Categori:Theatr Gymraeg y 2010au
Categori:Theatr Gymraeg y 2020au
Categori:Dramâu Cymraeg gan ddramodwyr o Gymru